Толи бэлдэхэ гурим

Тус мүрысөөн өөрынгөө нютаг хэлэнэй үгэнүүдые суглуулжа, нютагай үгэнүүдэй толи бүтээжэ эльгээхэ даабари.

**Нэн түрүүн**, багшанар буряад хэлээр компьютер соо бэшэхэдээ, буряад хэлэнэй сахим һураха бэшэгтэ зорюулжа хэһэн буряад хэлэнэй тобшолуурые хэрэглэнэгүй. Тэрэниие buryadxelen.com гэһэн сайтһаа татажа абаад, һуулгажа болохо.

Тус драйвер хэрэглээгүй һаа, эльгээһэн толинуудые саашань болбосоруулжа, хүнэй хэрэглэхээр юумэн болгоходо тон ехэ ажал шаардахаһаа гадна, зарим үгэ буруу магад ойлгогдохо. Тиимэһээ энэ асуудалые шухалашалан анхаржа, хүндэдхэн үзэбэл зохино. Удаадахи урилдаанда материалаа эльгээхэдээ, буряад үзэгыень буруу оруулһан байбал ехэ алдуутайда тоосогдохо.

Иимэ ажал хэзээшье түрүү байрада орожо шадахагүй.

**Хоёрто**, буряад нютагай аялгын толи гэжэ нэрэтэйшье һаа, мүнөө хэрэглэжэ байгаа дүримэй үндэһэн зүйлыень баримталбал һайн. Жэшээнь, ута эгэшэг (удаан аялган) тэмдэглэхэдээ, «хараа» гэжэ бэшэхын орондо «харá» гэхэ мэтээр ород хэлэнэй үргэлтын тэмдэг (ударени) табиһан байна. Энэ хадаа буряад хэлэнэй ута эгэшэгые хоёр эгэшэг үзэгөөр тэмдэглэдэг дүримһөө хадууржа байна.

Иимэһээ удаадахи урилдаанда энэ ушар ехэ алдууда тоологдохо.

**Гурбада**, ямар үгэ суглуулхаб гэжэ олон хүн асууна. Нютагтаа хэрэглэдэг бүхы үгэ оруулбал зохино. Гансал нютагай онсолигтой үгэ бэшэ, үдэр тутам хэрэглэжэ байдаг бүхы үгэ оруулха ёһотой.

Үгэ сулгуулжа, үбгэд хүгшэд, хүн зонтой хөөрэлдэхэдөө, диктофон дээрэ бэшээд, бэшэһэн юумэеэ буулгажа (расшифровка хээд) бэшээд, эльгээбэл тон һайн. Тиигээ һаа, нютагайтнай хэлэн тон ямар бэ гэжэ мэдэгдэхэ ба саашадаа энээнииетнай диск дээрэ бэшээд, бэшэ буряад-монголдо һонирхуулхада хэрэгтэй болохо.

Яажа толи зохихоб, жэшээнь:

**ААДАР** *юум.н.* ливень; *Газаа аадар оржеэн.* На улице ливень.

1) шухала үгэ бүдүүн шрифтээр тэмдэглэхэ;

2) хэлэлгын хуби хуряангыгаар тэмдэглэхэ:

Юумэнэй нэрэ - *юум.н.*

Тэмдэгэй нэрэ - *тэмд.н.*

Тоогой нэрэ - *тоог.н.*

Түлөөнэй үгэ - *түл.үгэ*

Үйлэ үгэ *- үйлэ үгэ*

Дайбар үгэ - *дайб.үгэ*

Союз - *холб.үгэ*

Междометие *-* аянг.үгэ

Частица - *зүйр үгэ*

3) үгэдөө жэшээ болгон, мэдүүлэл һанажа бэшэхэ;

4) жэшээгээ ород хэлэндэ оршуулха;

5) сэглэлтын тэмдэгүүдые анхааран табиха.

Хүдэлмэриин хэмжээн: 2000-3000 үгэһөө үлүү байха зэргэтэй. Тус мүрысөөн зайн (дистанционно) аргаар үнгэрхэ.  [exexelen@gmail.com](https://e.mail.ru/compose/?mailto=mailto%3aexexelen@gmail.com) гэһэн сахим хаягаар эльгээхэ. Танай эльгээһэн хүдэлмэринүүд бэлдэгдэжэ байһан «Буряад хэлэнэй нютагай аялгын толидо» орохо аргатай.

Урда мүрысөөнүүдтэ толиин урилдаанда эльгээһэн толинуудайнгаа дутагдал, алдуунуудые усадхан энэ мүрысөөндэ бэлдэхэ (6-дугаар мүрысөөнэй эрилтэнүүдые хараха). Энэ хүдэлмэри хэхэдээ ажаглалта, нэмэлтэ хараадаа абан, заһаха, арьбадхаха шухала.

Толи бэлдэхэ даабарида хори хэлэтэй команданууд нютагайнгаа географическа нэрэнүүдэй тайлбари бэлдэхэ – топонимическа толи.

Ажаглалта: Командын зүгһөө эльгээгдэһэн хүдэлмэритнай мүрысөөндэ хабаадахые баталһан мэдүүлгэ болоно.